Posti alkaa ensi kuusta periä lisähintaa siitä, että kirje on perillä 2 päivässä – Muuten se jaetaan 4 työpäivän kuluessa

HINNAT Tavallisen postikortin saa jatkossa perille kahdessa työpäivässä maksamalla yhteensä 3 euroa.

Kaisa Paastela

Posti tiedottaa, että maaliskuun alusta alkaen kirjeposti jaetaan 4 työpäivänkuluessa määränpäähänsä.

Mikäli kirjeensä haluaa perille nopeammin, pitää perinteisten postimerkkien rinnalle lisätä uusi Plus-merkki. Uudistus tuo Postin mukaan kuluttajien toivomaa seurattavuutta kirjeisiin.

– Kuluttajat ovat toivoneet seurattavuutta myös tavallisiin kirjeisiin, Postin kuluttajakirjepalvelujen johtaja Noora Laaksonen perustelee tiedotteessa.

Postin mukaan 4 työpäivän kesto kirjepostin jakelussa on vuonna 2017 voimaan tulleen postilain mukainen.

– Haluamme tarjota helpon lisäpalvelun eli Plus-merkin, jolla lähettäjä uutena ominaisuutena näkee, milloin kirje on jaettu. Plus-merkillä varustettu kirje on perillä kahdessa työpäivässä, Laaksonen sanoo.

Plus-merkki maksaa 1,50 euroa ja se laitetaan kirjeeseen tavallisen postimerkin viereen. Sen jälkeen lähettäjä voi ottaa merkistä kuvan tai ottaa koodin talteen. Kun kirje on jaettu perille, käyttäjä näkee sen OmaPosti-sovelluksesta tai Postin verkkopalvelusta.

Plus-merkin voi kiinnittää kaikkiin kotimaassa tavallisena kirjeenä kulkeviin lähetyksiin. Plus-merkki ei sisällä kirjeen postitusta, joten lähetykseen on lisättävä perinteisiä postimerkkejä tarvittava määrä kuten aikaisemmin. Näin ollen esimerkiksi tavallisen postikortin saaminen perille 2 päivässä maksaa yhteensä 3 euroa.

Plus-merkillä varustettu kirje toimitetaan perille kahdessa arkipäivässä. Lisäpalvelu toimii Suomen sisäisissä kirjeissä, pois lukien Ahvenanmaa. Kirjeen voi jättää Postiin tai Postin kirjelaatikkoon.

Katso Postin 1.3. 2019 voimaan tuleva uusi hinnasto täältä.